Волонтёр жыджэрхэр «Урысей зэкъуэтым» егъэлъапIэ
КъБР-м и Iэтащхьэ КIуэкIуэ Казбек хэтащ «Урысей зэкъуэтым» къызэригъэпэща ЕтIуанэ социальнэ онлайн-зэхуэсым. Абы и лэжьыгъэм кърашэлIат партым и волонтёр центр псоми я лIыкIуэхэр.
Партым и унафэщI Медведев Дмитрий зэхилъхьэжащ дуней псор пандемием щыпэщIэт лъэхъэнэм Урысейм и волонтёрхэм я лэжьыгъэм кърикIуахэр икIи щIыналъэхэр къыхуриджащ икъукIэ зыхуэныкъуэ, Iуэху куэдкIэ къэщхьэпэ волонтёр зэщIэхъееныгъэр адэкIи даIыгъыну. «ЗэфIэдгъэкI лэжьыгъэм IуэхуфIхэр кърокIуэ, ауэ уигу загъэу утIысыжыну иджыри пасэщ. Абы къыхэкIыу дэ ди къарури зэфIэкIри худоунэтI цIыхухэм защIэдгъэкъуэным», — жиIащ Медведев Дмитрий. УнафэщIым волонтёрхэми абыхэм ирагъэкIуэкI Iуэхухэм жыджэру хэта цIыхухэми фIыщIэ яхуищIащ.
Пандемием зэрыщIидзэрэ Къэбэрдей-Балъкъэрым щыщ волонтёрищэхэр хэтащ дэIэпыкъуэгъу хуэныкъуэхэм защIэгъэкъуэным хуэунэтIа лэжьыгъэм: жьы хъуахэм ерыскъыхэкIхэр, хущхъуэхэр я унэхэм хуахьащ, госпиталхэм щыIэ медицинэ лэжьакIуэхэми зыщIагъэкъуащ, абыхэми ерыскъыкIэ япэIэбащ. Республикэм къыщызэрагъэпэщащ 122 «линэ пщтырыр». Абы и лэжьыгъэм хэтщ Бэрбэч Хь. М. и цIэр зезыхьэ Къэбэрдей-Балъкъэр къэрал университетым и медицинэ факультетым и ординатор-волонтёрхэр, КъБР-м Узыншагъэр хъумэнымкIэ и министерствэм Медицинэ чэнджэщхэр щат-узыфэр къыщахутэ и центрым и телемедицинэ къудамэм и лэжьакIуэхэр.
ЗэIущэм КIуэкIуэ Казбек волонтёр нэхъ жыджэрхэм, Къэбэрдей-Балъкъэр Республикэм волонтёр зэщIэхъееныгъэм зыщегъэубгъуным хэлъхьэныгъэшхуэ хуэзыщIахэм дамыгъэ лъапIэхэр щаритыжащ. Апхуэдэу, УФ-м и Президентым и щIыхь тхылъхэр иратащ «Дэ дызэщIыгъущ» Урысейпсо акцэр къызэгъэпэщыным хэлIыфIыхьахэу Дэхъу Къасболэт, Текуев Ислъам, Хьэпэ Эрик сымэ. УФ-м и Президент Путин Владимир и фIыщIэ тхылъ хуагъэфэщащ «Урысей зэкъуэтым» и «ЩIэблэщIэ гвардием» и щIыналъэ къудамэм и унафэщI Абазэ Албэч, «Урысей зэкъуэт» партым и унафэщI Медведев Дмитрий и фIыщIэ тхылъыр къратащ волонтёр Абазэ Хьэсэнбий, «Урысей зэкъуэт» партым и Совет Нэхъыщхьэм и Президиумым и комиссэм и фIыщIэ тхылъкIэ ягъэпэжащ закъыхуэзыгъазэхэм ядэлэжьэным хуэунэтIа Iуэхухэр зэзыгъэуIу – «Урысей зэкъуэтым» и волонтёр центрым и унафэщIым и къуэдзэ Мэкъушэ Руслан.
КъБР-м и Iэтащхьэмрэ Правительствэмрэ я пресс-IуэхущIапIэ.
